b'\n_START_ARTICLE_\nEleonora Jenko Groyer\n_START_SECTION_\n\xc5\xbdivljenje in delo\n_START_PARAGRAPH_\nEleonora Jenko, poro\xc4\x8dena Groyer se je rodila o\xc4\x8detu Ljudevitu, ki je bil tudi zdravnik, in materi Tereziji. Gimnazijo je kon\xc4\x8dala v Celju. V tistem \xc4\x8dasu \xc5\xbeenske v Avstriji niso mogle \xc5\xa1tudirati medicine, zato so odhajale \xc5\xa1tudirat v \xc5\xa0vico ali Nem\xc4\x8dijo. Ker o\xc4\x8de ni \xc5\xbeelel, da bi Leonora \xc5\xa1tudirala med Nemci, jo je poslal v Petrograd._NEWLINE_\xc5\xa0tudij je kon\xc4\x8dala 1907 in prejela doktorsko diplomo ter postala prva slovenska zdravnica. Prakticirala je v ljubljanski de\xc5\xbeelni bolni\xc5\xa1nici in dve leti na \xc4\x8ce\xc5\xa1kem, potem pa \xc5\xa1e v Voloskem pri Opatiji, leta 1915 pa se je v Ljubljani zaposlila kot zdravnica. Leta 1921 je Slovenska zdravni\xc5\xa1ka zbornica zavrnila veljavnost njene diplome, tako da je morala v Zagrebu opraviti \xc5\xa1e pet dodatnih izpitov in bila ponovno promovirana za doktorico medicine._NEWLINE_Delala je kot prakti\xc4\x8dna zdravnica v Ljubljani. Veliko je pisala v \xc5\xbdenski svet, da bi izobrazila \xc5\xbeenske zlasti na tistih podro\xc4\x8djih, kjer je bilo zaradi nevednosti narejene veliko \xc5\xa1kode. Objavljala je \xc4\x8dlanke z zelo raznoliko tematiko. Veliko je pisala o ko\xc5\xbei in negi ko\xc5\xbee. Skrb je posvetila nose\xc4\x8dnosti in materinstvu, med nasveti za otroka v razvojni dobi je poudarjala nujnost spolne vzgoje. Objavila je ob\xc5\xa1irni \xc4\x8dlanek Tuberkuloza \xe2\x80\x93 jetika. V enem od prispevkov je obravnavala vitamine v prehrani in bolezni._NEWLINE_Bila je \xc4\x8dlanica Splo\xc5\xa1nega slovenskega \xc5\xbeenskega dru\xc5\xa1tva.'